Vloek jy of vloek jy nie? | Netwerk24
Vloek jy of vloek jy nie?
Deur Arisa Janse van Rensburg 12 November 2019 05:33
Vloek jy, of vloek jy nie?
Prof. Gerhard van Huyssteen is die hoofspreker op die Virtuele Instituut vir Afrikaans (VivA) se simposium ‘Vloek met flair (en voorbehoud)’. Hy doen navorsing oor die rol van vloek in Afrikaans en is ook die stigter van vloek.co.za.
Dit is die vraag op vele Afrikaanssprekendes se lippe.
“Op die regte manier en in die regte konteks, absoluut, ja,” antwoord prof. Gerhard van Huyssteen.
Hy is die hoofspreker op VivA, die Virtuele Instituut vir Afrikaans, se simposium “Vloek met flair (en voorbehoud)” wat Vrydag in Pretoria gehou word.
Volgens Marlie Coetzee, VivA se uitvoerende direkteur, fokus die simposium daarop om ’n veilige ruimte vir die debat oor vloekery te skep.
“Ons hoofdoel is om navorsing te doen oor taal en vloek is tog ook deel van die taal. Dit is ’n kuns om reg te kan vloek,” sê Coetzee.
Sy sê dat daar gekyk sal word na hoe vloekwoorde in boeke, flieks, toneelstukke en in die media gebruik word en ook hoe onderwerpe, byvoorbeeld selfdood in ’n toneelstuk, minder taboe raak.
Van Huyssteen doen tans navorsing oor hierdie onderwerpe en verduidelik dat vloek die moraliteitsbeen van die studie van Afrikaans is.
“Ons kan nie wegkom van moraliteit in ons daaglikse lewe nie. Dié moraliteit kan lei tot sensuur en die simposium gaan ook fokus op hoe ons sensuur in die digitale ruimte hanteer,” sê Van Huyssteen.
Volgens hom is daar drie soorte sensuur.
“Die eerste is selfsensuur. Dis wanneer jy besluit of jy ’n vloekwoord op Facebook gaan plaas of nie en of jy ’n sterretjie gaan gebruik as jy hom plaas. Die tweede is openbare sensuur waar iemand byvoorbeeld ’n program op televisie boikot omdat hulle te veel daarin vloek. Die derde is geïnstitusionaliseerde sensuur waar die reëls van ’n Facebook-blad byvoorbeeld stipuleer jy mag nie vloek nie.”
Iets soos ‘my f*k, Marelize’ is in ’n moedelose konteks gesê en daarom het mense gelag.
Hy voeg by dat dit oor konteks gaan.
“Iets soos ‘my f*k, Marelize’ is in ’n moedelose konteks gesê en daarom het mense gelag.”
Die ander paneellede op die simposium is Foeta Krige (voormalige regisseur by RSG), Lizané Basson (ATKV-tienertoneel), Hannes Brümmer (akteur en komediant), Johan Jack Smith (Taalgenoot-redakteur en outeur) en Susan Lombaard (Maroela-media).
Kaartjies kos R150 per persoon en kan by Coetzee bespreek word by navraag@viva-afrikaans.co.za.
Meer oor: Gerhard Van Huyssteen | Vloek
Hoe ry die boere vloek-vloek so
Vloekprojek laat haar ver terugdink
Tone krul oor slim woordspelings